RESOLUCIÓN do 25 de novembro de 2003, da Dirección Xeral de Innovación e Desenvolvemento Pesqueiro, pola que se convoca un curso de formación de formadores.
CONSELLERÍA DE PESCA E ASUNTOS MARÍTIMOS — III. OUTRAS DISPOSICIÓNS — 14/01/2004

De conformidade co exposto no artigo 32 do Decreto 428/1993, do 17 de decembro, polo que se regula e refunde a normativa en materia de formación náutico-pesqueira na Comunidade Autónoma de Galicia, a Dirección Xeral de Innovación e Desenvolvemento Pesqueiro habilitará, para imparti-los cursos de formación para a actividade pesqueira e marisqueira, os profesores que superen os cursos específicos que se convoquen para o efecto.
Dada a demanda existente no sector pesqueiro de participación en cursos de formación, especialmente aqueles orientados á mellora de técnicas, habilidades e recursos para exercer con criterio responsable a actividade profesional da pesca e do marisqueo, resulta necesario amplia-lo número de profesores habilitados para impartir estes cursos.
Visto que este tipo de formación require para a súa impartición dispoñer das especialidades que demanden os seus contidos e que serían fundamentalmente para cubri-las áreas relacionadas con producción, comercialización, organización e habilidades sociais, así como para imparti-las titulacións menores naútico-pesqueiras.
Por todo o exposto,
DISPOÑO:
Primeiro.-Obxecto.
Convocar un curso de formación de formadores que capacite para a impartición dos cursos de ordenación bioeconómica da pesca e do marisqueo e outras actividades formativas afíns, organizados pola Dirección Xeral de Innovación e Desenvolvemento Pesqueiro.
Segundo.-Destinatarios.
Seran destinatarios os profesionais interesados que estean en posesión das titulacións académicas de bioloxía ou ciencias do mar, así como capitán de pesca, capitán da mercante ou mecánico maior naval, en situación laboral de desemprego ou en activo que non presten servicios ás administracións públicas e outras entidades oficiais.
Terceiro.-Organización.
a) O número de prazas máximo admisible será de 20 formandos, das que un mínimo de 5 estarán reservadas ás titulacións de capitán de pesca, capitán da mercante ou mecánico maior naval.
b) O curso impartirase mediante teleformación mixta titorizada, cunha parte presencial e outra virtual a través da Internet.
c) A duración do curso será de 200 horas lectivas (100 presenciais e 100 virtuais), distribuídas nos seguintes módulos:
1. Módulo de informática de 60 horas de duración.
2. Módulo de pedagoxía de 90 horas de duración.
3. Sector pesqueiro galego. Lexislación de 50 horas de duración.
d) O curso terá lugar na Aixola-Centro de Formación. Porto pesqueiro s/n, 36900 Marín (Pontevedra). Tfno.: 986 83 80 33.
e) O inicio do curso será no primeiro trimestre do ano 2004 e o prazo máximo para impartilo é de dous meses.
f) As sesións presenciais serán a razón de catro horas diarias.
A asistencia ás sesións do curso será en todo caso obrigatoria. Toda ausencia deberá ser xustificada debidamente polo interesado. A falta de asistencia, aínda que sexa xustificada, a máis do 10% das horas lectivas programadas, impedirá a certificación de aptitude á que se refire o artigo 6 e dará lugar á baixa no curso coa perda de tódolos dereitos.
A Dirección Xeral de Innovación e Desenvolvemento Pesqueiro poderá modifica-lo desenvolvemento e mailos contidos do curso anunciados co fin de adaptalos ás necesidades da Administración, así como ás distintas continxencias que poidan xurdir.
Cuarto.-Selección de aspirantes.
Á vista do currículum presentado por cada aspirante, a Dirección Xeral de Innovación e Desenvolvemento Pesqueiro realizará unha preselección deles. O baremo que se empregará basearase nos seguintes criterios:
1. Titulacións académicas diferentes á requirida na convocatoria, ata un máximo de 20 puntos.
1.1. Titulación universitaria de grao superior ou equivalente: 20 puntos.
1.2. Titulación universitaria de grao medio ou equivalente: 10 puntos.
1.3. Titulación de técnico superior de producción acuícola: 10 puntos.
2. Situación laboral, ata un máximo de 15 puntos:
2.1. Desempregado: 0,625 puntos por cada mes en situación de desemprego nos últimos dous anos anteriores á convocatoria.
3. Experiencia profesional en actividades relacionadas co marisqueo e/ou acuicultura, ata un máximo de 15 puntos.
3.1. Por cada período de 3 meses en activo: 1,25 puntos.
4. Experiencia docente en formación de adultos, ata un máximo de 10 puntos.
4.1. En organismos oficiais.
4.1.1. Por cada curso impartido de 100 horas ou máis: 1 punto.
4.1.2. Por cada curso ou charlas de duración inferior a 100 horas: 0,01 puntos.
4.2. En entidades privadas de formación.
4.2.1 Por cada curso impartido de 100 horas ou máis duración: 0,5 puntos.
4.2.2. Por cada curso ou charla de duración inferior a 100 horas: 0,01 puntos.
5. Grao de coñecemento do idioma galego, ata un máximo de 2,5 puntos (só se valorará o nivel máximo acadado):
5.1. Iniciación: 1,25 puntos.
5.2. Perfeccionamento: 2,5 puntos.
6. Cursos de formación complementaria, relevantes para o exercicio da actividade de formación marisqueira, ata un máximo de 7,5 puntos:
6.1. Metodoloxía didáctica (100 horas): 0,5 puntos.
6.2. Formación de formadores (100 horas): 0,5 puntos.
6.3. Cursos de adaptación pedagóxica (100 horas): 0,5 puntos.
6.4. Cursos de posgrao en economía pesqueira: 0,5 puntos.
6.5. Cursos de posgrao en xestión e/ou organización de RR.HH: 0,5 puntos.
6.6. Cursos de posgrao en desenvolvemento local: 0,5 puntos.
7. Entrevista persoal ata o máximo de 30 puntos.
Serán convocados á entrevista os solicitantes que acadasen as máximas puntuacións en cada unha das titulacións obxecto da convocatoria, unha vez aplicado o baremo anterior.
A lista dos aspirantes admitidos farase pública no taboleiro de anuncios da Dirección Xeral de Innovación e Desenvolvemento Pesqueiro e nos das delegacións territoriais da Consellería de Pesca e Asuntos Marítimos. Contra a citada lista os interesados poderán interpoñer reclamacións no prazo de 10 días naturais ante a directora xeral de Innovación e Desenvolvemento Pesqueiro.
Transcorrido este prazo e examinadas as reclamacións, se as houbese, elaborarase a lista definitiva de admitidos que será exposta nos lugares sinalados no punto anterior.
Quinto.-Presentación de solicitudes.
Os interesados en participar no curso deberán presenta-la solicitude que se publica como anexo desta resolución, debidamente cuberta e dirixida á directora xeral de Innovación e Desenvolvemento Pesqueiro no rexistro xeral da Consellería de Pesca e Asuntos Marítimos, nos rexistros das delegacións territoriais da Consellería de Pesca e Asuntos Marítimos, ou en calquera das dependencias recollidas no artigo 38.4º da Lei 30/1992, do 26 de novembro, de réxime jurídico das administracións públicas e do procedemento administrativo común.
Xuntaráselle á solicitude fotocopia cotexada do DNI así como os títulos profesionais e demais documentos que acrediten os datos que se aleguen como méritos persoais.
Os datos que non se acrediten debidamente non se valorarán no proceso de selección. Para a acreditación da situación laboral será necesaria a presentación dun certificado oficial da vida laboral expedido pola Tesourería Xeral da Seguridade Social.
O prazo de presentación de instancias será de vinte (20) días naturais, contados a partir do día seguinte ó da publicación desta resolución.
Sexto.-Certificados de aptitude.
Ó remate do curso expedirase un certificado de aptitude a aqueles participantes que superasen con aproveitamento o curso de acordo coa avaliación do equipo de profesores. O dito certificado terá validez ante a Consellería de Pesca e Asuntos Marítimos como documento acreditativo da habilitación á que se refire o artigo 32 do Decreto 428/1993, do 17 de decembro, polo que se regula e refunde a normativa en materia de formación náutico-pesqueira na Comunidade Autónoma de Galicia.
Santiago de Compostela, 25 de novembro de 2003.
Rosa Mª Quintana Carballo
Directora xeral de Innovación
e Desenvolvemento Pesqueiro
CONSELLERÍA DE FAMILIA, XUVENTUDE, DEPORTE E
VOLUNTARIADO